സൗജന്യമായി ലഭിച്ച ഭൂമി സര്ക്കാരിന്റെ പേരിലാക്കാന് ഉത്തരവ് കൊച്ചി: തമ്മനംപുല്ലേപ്പടി റോഡ് വികസനവുമായി ബന്ധപ്പെട്ട് സൗജന്യമായി വിട്ടുനല്കിയ ഭൂമി സര്ക്കാരിന്റെ പേരിലേക്ക് മാറ്റി വില്ലേജ് ഓഫീസുകളിലെ രേഖകളില് ഒരു മാസത്തിനകം മാറ്റം വരുത്തണമെന്നു ജില്ലാ കളക്ടര്ക്ക് ഹൈക്കോടതി നിര്ദേശം നല്കി. റോഡ് വികസനത്തിന് എല്ലാ വകുപ്പുകളുടെയും സംയുക്തയോഗം വിളിക്കാനും ജസ്റ്റീസ് ഷാജി പി. ചാലിയുടെ ഉത്തരവില് പറയുന്നു. തമ്മനംപുല്ലേപ്പടി റോഡ് നിര്മാണം ഒരു വര്ഷത്തിനകം പൂര്ത്തിയാക്കണമെന്ന 2019 മേയ് 22 ലെ ഉത്തരവ് നടപ്പാക്കത്തതിനെ തുടര്ന്നുള്ള കോടതിയലക്ഷ്യ ഹര്ജി പരിഗണിക്കവെയാണ് ഹൈക്കോടതിയുടെ തീരുമാനം. ഹര്ജിയുമായി ബന്ധപ്പെട്ട വിശദീകരണം നല്കുന്നതിനും കളക്ടറോട് കോടകതി നിര്ദേശിച്ചിട്ടുണ്ട്. ഹര്ജി പരിഗണിക്കവെ 3.75 കിലോമീറ്റര് റോഡ് പൊതുമരാമത്ത് വകുപ്പിന് കൈമാറാന് തീരുമാനിച്ചിട്ടുണ്ടെന്നു കൊച്ചി കോര്പറേഷന് സെക്രട്ടറി ഹൈക്കോടതിയില് അറിയിച്ചു. കോര്പറേഷനു കൈവശമുള്ള റോഡിന്റെ ഭാഗം റവന്യൂ വകുപ്പ് പരിശോധിക്കേണ്ടതുണ്ട്. ഇതിനായി ജില്ല കളക്ടര്ക്കും റവന്യൂ അധികൃതര്ക്കും കത്ത് നല്കിയിട്ടുണ്ട്. റോഡ് വികസനത്തിനായി സൗജന്യമായി വിട്ടുനല്കിയ ഭൂമിയുടെ കൈമാറ്റത്തിനായി എറണാകുളം, എളംകുളം, പൂണിത്തുറ വില്ലേജ് ഓഫീസുകളില്നിന്ന് വിശദാംശങ്ങള് നല്കാന് ആവശ്യപ്പെട്ടെന്നും കോര്പറേഷന് വ്യക്തമാക്കി. റോഡ് വീതി കൂട്ടുന്നതുമായി ബന്ധപ്പെട്ട് വ്യക്തമായ വിശദീകരണം നല്കാത്ത സാഹചര്യത്തില് കോര്പറേഷന് സെക്രട്ടറി നേരിട്ടെത്തി വിശജദീകരണം നല്കുന്നതിനു കോടതി ഉത്തരവിട്ടിരുന്നു. നിലവിലെ വിശദീകരണത്തിന്റെ അടിസ്ഥാനത്തില് സെക്രട്ടറിയെ നേരിട്ട് ഹാജരാകുന്നിതില്നിന്ന് ഹൈക്കോടതി ഒഴിവാക്കി.